Gratis hoër onderwys ‘in fases ingestel’ | Netwerk24
Deur Llewellyn Prince 13 Januarie 2018 22:06
Die historiese besluit om gratis hoër onderwys en opleiding vir kinders uit huishoudings met ’n gesamentlike jaarlikse inkomste van minder as R350 000 te bied, sal van 2018 af in fases in werking gestel word om die volhoubaarheid van die regering se finansies en die radikale uitbreiding van toegang tot onderwys te verseker.
Adj.pres. Cyril Ramaphosa. Foto: Daily Sun
Adj.pres. Cyril Ramaphosa het Saterdag só in Oos-Londen gesê toe hy sy heel eerste 8 Januarie-rede as ANC-president gelewer het.
Volgens Ramaphosa is gratis hoër onderwys en opleiding noodsaaklik vir die uitbreiding van ekonomiese geleenthede.
“Dit sal in werking gestel word deur volle beurse vir studies en studiemateriaal aan kwalifiserende Suid-Afrikaanse studente by openbare TVET-kolleges en universiteite, asook gesubsidieerde verblyf en vervoer vir eerstejaarstudente in 2018.
“Terugkerende universiteitstudente wat deur NSFAS gefinansier word, se lenings sal vanaf 2018 ook in volle beurse omskep word.
“Dié historiese besluit, wat voortvloei uit baie dekades se struggle vir gratis onderwys vir die armes, sal in fases in werking gestel word om volhoubaarheid vir die regering se finansies en die radikale uitbreiding van toegang tot onderwys te verseker,” het Ramaphosa gesê.
Hy het bygevoeg dat dit noodsaaklik is om te verseker dat arm studente die nodige vaardighede kan kry om deel te neem aan die ekonomie.
“Dit sal ons in staat stel om ons ekonomie te kan moderniseer, die benutting van ons natuurlike hulpbronne te verbeter en om ons werksmag vir die vierde nywerheidsrevolusie voor te berei.”
Meer oor: Anc-Verjaardagvieringe | Gratis Tersiêre Onderrig | Gratis Onderrig | Jacob Zuma | Cyril Rama­Phosa | Gratis Hoër Onderwys
Wie se grond het Cyril in die oog?